La regidoria de Medi Ambient oferix consells per a lluitar contra la plaga de la processionària
06 de març de 2017

Dins de les campanyes que realitza per a combatre la plaga de la processionària, la regidoria de Medi Ambient de l'Ajuntament de Llíria ha volgut advertir els veïns de l'adopció d’una sèrie de pautes que ajudaran a previndre els problemes que generen estos insectes i contribuiran a reduir la seua futura presència.

En este sentit, les inspeccions efectuades pels tècnics municipals apunten que enguany també hi haurà un fort atac de processionària. De fet, els controls que s'han fet des de la Brigada de Parcs i Jardins entre desembre i febrer, han observat que l'evolució de la plaga és anòmala per a esta època de l'any, a causa de les altes temperatures del mes de gener.

El regidor de Medi Ambient, Francesc Fombuena, ha recordat que "la passada primavera el municipi ja va patir una presència de processionària de pi molt més superior a la d'anys anteriors, principalment perquè la tardor va ser molt càlida, segons indiquen els experts".

De moment, en els parcs públics en què s'han identificat algunes bosses s'ha procedit a traure-les manualment o s'han fumigat per a evitar la propagació d'estos insectes.

No obstant això, des de l'àrea de Medi Ambient s'aconsella als veïns que siguen propietaris de pins situats en jardins privats, que facen tractaments per a evitar contagis a la vegetació pròxima i que controlen els seus exemplars i apliquen les mesures adequades per a combatre la plaga, com extirpar i incinerar les bosses, posar barreres físiques o col•locar trampes de feromones.

L'edil de Medi Ambient ha ressaltat, a més, la importància de la col•laboració ciutadana i demana als veïns que "si es troben processionàries en els troncs dels arbres d'espais públics, ho comuniquen a l'Ajuntament". Poden cridar al telèfon 96 279 82 82, o enviar un correu electrònic mediambient@lliria.es.